《和答刘習之见赠》
宋代·王文孙

先天奥学果何傅，造化机缄存阖闢。
精微惝恍入神范，天地谓可俄而测。
奥从二画抉秘蕴，乾元庶物因首出。
阳推阴荡六子成，致用坎离为月日。
天人相与妙难诘，斯道岂容秦火息。
九家分派流愈远，纬纤纷纷非所及。
韦编三绝系圣经，微言尚切明作述。
我生苦晚心好古，谩索图书考龟策。
浩如烟海无津涯，自哂蓬心窥至赜。
众言淆乱折以理，是非安敢决诸臆。
吉凶前定信可推，人事堪怜空役役。
优游姑乐环中趣，默参经世用皇极。
较量得失心自知，议论无用形于笔。
观君气宇元静定，何虑不优入圣阈。
不鄙谓予可相友，愿凿浑沌以报德。

作者简介：王文孙，王曾后裔，曾官通判。事见《方是閒居士小稿》卷上《上王通守传易数》题注。